RÅDETS RESOLUTION af 27. november 1995 om små og mellemstore industrivirksomheder (SMV) og teknologisk innovation (95/C 341/02)

RÅDET FOR DEN EUROPÆISKE UNION,

KONSTATERER, at traktaten om oprettelse af Det Europæiske Fællesskab opstiller det mål at øge fællesskabsindustriens konkurrenceevne og at fremme dens videnskabelige og teknologiske grundlag, idet de små og mellemstore virksomheder nævnes specielt (i det følgende benævnt »SMV«),

UNDERSTREGER forbindelsen mellem virksomhedernes konkurrenceevne på den ene side og forskning, teknologisk udvikling og innovation på den anden side, og den afgørende rolle, som SMV spiller i den teknologiske innovationsproces,

ERKENDER den afgørende betydning, som SMV, og især de mindste SMV, har for Den Europæiske Unions økonomi og for jobskabelsen samt SMV's store tilpasningsevne til strukturændringer på markedet,

MINDER OM, at der ifølge vækstinitiativet (1993) og hvidbogen om vækst, konkurrenceevne og beskæftigelse skal iværksættes foranstaltninger til at fremme SMV's internationale dimension og øge deres teknologiske potentiale samt deres tilpasning til det indre marked,

MINDER OM, at Det Europæiske Råd i Cannes den 26. og 27. juni 1995 understregede de små og mellemstore virksomheders afgørende rolle som en faktor, der skaber social stabilitet og en dynamisk økonomi, og anmodede Kommissionen om at forelægge det en rapport om de politikker, der for øjeblikket føres på dette område, og om de midler, der skal anvendes, samt om at gøre dem mere effektive gennem bl.a. fiskale foranstaltninger, der skal gøre det lettere at oprette sådanne virksomheder, lette de administrative byrder, der hviler på dem, og lette deres adgang til at deltage i uddannelses- og forskningsprogrammerne,

NOTERER SIG Rådets resolution af 10. oktober 1994 om fri udfoldelse for dynamikken og innovationspotentialet i små og mellemstore virksomheder, herunder håndværks- og mikrovirksomheder, i en konkurrencepræget økonomi (1),

NOTERER SIG Kommissionens meddelelse af 30. september 1993 om F& U-politikken og SMV,

NOTERER SIG rapporterne fra hhv. Europa-Parlamentet (maj 1993) og Det Rådgivende Udvalg for Industriel Forskning og Udvikling, hvori nævnes SMV'ernes ufordelagtige stilling, samt fremhæves, at de bør deltage i det internationale F& U-system, og der foreslås foranstaltninger til fremme heraf,

NOTERER SIG Kommissionens igangværende arbejde med definitionen af SMV.

I

a) ERKENDER, at internationaliseringen og globaliseringen af de økonomiske forbindelser og den øgede konkurrence på verdensmarkedet gør det nødvendigt af fremme SMV's adgang til teknologi,

b) ERKENDER betydningen af, at navnlig traditionelle virksomheder inden for industri og tjenesteydelser får adgang til ny teknologi samt innovation,

c) KONSTATERER, at der ud fra et teknologisk synspunkt eksisterer tre grupper små og mellemstore industrivirksomheder:

1. SMV, der producerer teknologi, hvor immaterielle faktorer har stor betydning, og som udøver F& U-virksomhed og deltager aktivt i processen

2. SMV, der er forbrugere eller brugere af teknologi, og som konkret udnytter resultaterne af forskning og teknologisk udvikling. Denne gruppe er af helt afgørende betydning, når det drejer sig om kommercielle resultater

3. SMV med begrænset kapacitet med hensyn til forskning og udvikling, men som har brug for at udnytte de landvindinger, som især de to tidligere nævnte grupper gør, i deres produktionsprocesser eller produkter, idet deres overlevelsesevne og konkurrenceevne afhænger heraf,

d) KONSTATERER ligeledes nødvendigheden af, at SMV i de traditionelle sektorer, særlig i de ugunstigt stillede områder i Den Europæiske Union og uanset hvilken af ovennævnte grupper de tilhører, deltager i den teknologiske innovationsproces,

e) NOTERER, at der i konklusionerne fra samlingen den 7. april 1995 om højteknologiindustrier og -virksomheder, hvori det understreges, at SMV spiller en vigtig rolle blandt disse, er angivet de foranstaltninger, der bør træffes for disse virksomheder,

f) NOTERER, at der er behov for at oprette og styrke SMV i Europa, der i højere grad er baseret på teknologi,

g) FINDER, at såvel de SMV, som forbruger teknologi, som dem, der har begrænset kapacitet inden for F& U, bør spille en større rolle i Den Europæiske Unions videnskabelige og teknologiske system og i højere grad få udbytte af dettes resultater.

II

OPFORDRER KOMMISSIONEN TIL:

a) i sit igangværende arbejde med definitionen af SMV at tage hensyn til de særlige problemer for teknologibaserede SMV,

b) at fremlægge statistiske undersøgelser om SMV's deltagelse i Fællesskabets programmer og især opstille kriterier, som kan bidrage til at skelne mellem uafhængige SMV og SMV, der er datterselskaber af store virksomheder,

c) at vurdere og udarbejde rapporter om fremskridtene i de nuværende fællesskabsforanstaltninger til fremme af SMV's adgang til teknologisk innovation. I samarbejde med medlemsstaterne at udvikle disse foranstaltninger yderligere og om nødvendigt udarbejde passende foranstaltninger, der bidrager til at nå dette mål, navnlig

1. med hensyn til adgang til information:

- at forbedre systemerne til udbredelse af oplysninger om teknologi, fællesskabsprogrammer og resultaterne heraf, således at disse systemer specielt er rettet mod SMV, idet man benytter sig af de bestående fællesskabsnet, samt de nationale, regionale og lokale net

- at fremme anvendelsen af teknologiske informationstjenester for at bistå SMV med at indkredse de teknologier, de har behov for

- at fremme SMV's anvendelse af udbuddet af konsulenttjenester af høj kvalitet inden for strategisk forvaltning, kvalitet, finansielle spørgsmål, F& U og innovation

- at øge effektiviteten af instrumenterne til søgning af partnere og forbedre koordineringen mellem disse instrumenter,

2. med hensyn til samarbejde mellem virksomhederne:

- at lette industrisamarbejdet mellem virksomhederne, specielt mellem de teknologisk avancerede virksomheder og de traditionelle, med det formål, at virksomhederne så hurtigt og i så vid udstrækning som muligt kommer til at udnytte de tekniske resultater med den heraf følgende forøgelse af konkurrenceevnen for Fællesskabets industri generelt

- at lette samarbejdet mellem store virksomheder og SMV, herunder underleverandører, med hensyn til teknologisk udvikling, og fremme SMV's deltagelse i Fællesskabets F& U-projekter

- at fremme samarbejdet mellem de videregående uddannelsesinstitutioner, forsknings- og teknologicentre og SMV,

3. på det teknologiske område:

3.1. at øge SMV's reelle og effektive deltagelse i F& U-programmerne. Især ved at

- gøre det til en regel, at Kommissionen hører SMV og/eller sammenslutninger heraf

- fremme SMV's førende rolle og reelle deltagelse i projekter med udgiftsdeling inden for rammeprogrammet

- fortsætte den indledte harmonisering af procedurerne vedrørende forvaltning, forenkling af formaliteterne, samt forbedring og fremskyndelse af betalinger og kontrakter

- fortsætte bestræbelserne på at øge gennemsigtigheden af udvælgelsesprocedurerne og sammensætningen af udvælgelsesorganerne,

3.2. at tage hensyn til samspillet mellem F& U-rammeprogrammet og EUREKA, styrke forbindelserne mellem dem, især gennem udveksling af oplysninger om projekter samt gennem smidigere kontakter mellem institutionerne,

3.3. at øge indsatsen inden for undervisning i ny teknologi for SMV's personale og ledere inden for rammerne af eksisterende instrumenter,

3.4. at styrke foranstaltningerne med henblik på udbredelse og overførsel af teknologi, i tæt samarbejde med medlemsstaterne og under anvendelse af de allerede eksisterende net og strukturer. Disse foranstaltninger skal have til formål at dække SMV's teknologiske behov, især

- anvendelsen af de til rådighed værende teknologiske infrastrukturer

- formidlende organer, der skal gennemføre identifikation af behov, rådgivning og teknologisk udveksling mellem SMV

- forskningssamarbejde for SMV med begrænset eller ingen F& U-kapacitet

- integrering og tilpasning af ny teknologi i SMV,

4. med hensyn til net og arbejde i net

- i samarbejde med medlemsstaterne at konsolidere og optimere de eksisterende net, som industrielle SMV og/eller sammenslutninger heraf deltager i sammen med andre sociale og økonomiske aktører med inddragelse af virksomheder, der yder tjenesteydelser. Eventuelt at fremme oprettelsen af de net, der er nødvendige,

5. Bedre udnyttelse af finansielle foranstaltninger

- at afprøve alternative finansielle løsninger, som fremmer SMV's udvikling og deltagelse i F& U-relaterede aktiviteter og teknologisk innovation, såsom risikovillig kapital og lån på lempelige vilkår

- for så vidt angår F& U-programmer at give mulighed for mere målrettet finansiering til SMV, specielt de mindste SMV,

d) at foretage en detaljeret undersøgelse af, hvorledes de relevante fællesskabspolitikker kan koordineres og eventuelt inden for rammerne af eksisterende programmer at udforme yderligere aktioner til fordel for SMV.

III

FORPLIGTER SIG TIL:

i andet halvår af 1996 at afholde en drøftelse med henblik på at analysere og revidere resultaterne og den praktiske gennemførelse af de foranstaltninger, der er nævnt i denne resolution, på grundlag af en rapport fra Kommissionen.

(1) EFT nr. C 294 af 22. 10. 1994, s. 6.